**Lada de zestre a inimii**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Nu m-am născut nici sclavă, nici regină,

Mi-am sărutat cu tălpi desculțe glia,

Gherghef de dor, a soarelui lumină

Și flori din munți împodobindu-mi ia

Pe toate le păstrez ca pe-o comoară,

În lada mea de zestre unde bunii

Au strâns povestea dulce și amară

A unui neam, înțelepciunea lumii.

Nu m-am născut regină, ci țărancă

Am fost din prima zi a bucuriei,

Să port în sânge doina și balada

Și zestrea mea pe borangicul iei.

- Te-am cunoscut atunci când poezia,

Pe-un plai de vis, pășea către izvoare

Cu flori de câmp să-mpodobească ia,

Era și-atunci o zi de sărbătoare.

Era o zi când flori de sânziene

Împodobeau și porțile, și casa,

Când roua dimineții peste gene

Cădea ușor, obrajii ca mătasea

I-am sărutat, dar nu mai știu, iubito,

Ce farmece trecut-au prin ferestre

Că-n vraja lor, de-atunci, mă țin ostatic

Și inima mi-e-n lada ta de zestre.

Liliana Trif Ioan Grigoraș